༄༅།། བླ་མའི་རྣལ་འབྱོར་དངོས་གྲུབ་འབྱུང་གནས།
ཆོས་
བླ་མའི་རྣལ་འབྱོར་བསྒོམ་པར་འདོད་པས་སྐྱབས་འགྲོ་སེམས་བསྐྱེད་ཚད་མེད་བཞི་བསྒོམ་པ་སྔོན་དུ་བཏང་ནས། དགེ་སེམས་
ཁྱད་པར་ཅན་གྱི་ངང་ནས། མདུན་དུ་བདེ་སྟོང་དབྱེར་མེད་ལྷ་ལམ་དངོས།། སེང་ཁྲི་པདྨ་ཉི་ཟླའི་དཀྱིལ་འཁོར་
སྟེང་།། རྩ་བའི་བླ་མ་མ་ཏི་རཏྣའི་ཞབས།། སྐུ་མདོག་དཀར་གསལ་དགྱེས་པའི་ཉམས་དང་ལྡན།། ཕྱག་གཡས་
ཆོས་འཆད་གཡོན་པ་མཉམ་བཞག་དབུས།། ཟག་མེད་བདུད་རྩིའི་(རྩིས་)གང་བའི་ལྷུང་བཟེད་བསྣམས།།
གོས་རྣམ་གསུམ་ཡིད་འཕྲོག་པཎ་ཞྭ་གསོལ།། འོད་ཟེར་འཕྲེང་བ་མངོན་པར་འཁྲིགས་པའི་ནང༌།། ཞབས་གཉིས་
རྡོ་རྗེའི་སྐྱིལ་ཀྲུང་ཚུལ་གྱིས་བཞུགས།། ཐུགས་ཀར་སྤྱན་རས་གཟིགས་དབང་སྐུ་མདོག་དཀར།། ཞལ་གཅིག་ཕྱག་
བཞི་རྩ་ཕྱག་ཐལ་མོ་སྦྱར།། (༤༡ན) གཡས་གྱི་འོག་མས་ཤེལ་དཀར་ཕྲེང་བ་དང་།། གཡོན་གྱི་འོག་མས་པདྨ་
དཀར་བོ་བསྣམས།། རིན་ཆེན་རྒྱན་དང་དར་གྱི་ན་བཟའ་གསོལ།། ཞབས་གཉིས་རྡོ་རྗེའི་སྐྱིལ་ཀྲུང་ཚུལ་གྱིས་
བཞུགས།། ཞི་ཞིང་འཛུམ་པའི་ཉམས་ལྡན་འོད་ཟེར་འཕྲོ།། མཐོང་ཐོས་དྲན་རེག་ངན་སོང་འཇིགས་ལས་སྐྱོབས།།
གནས་གསུམ་ཡི་གེ་གསུམ་མཚན་ཧཱུཾ་ཡིག་ལས།། འོད་ཟེར་འཕྲོས་པས་རབ་འབྱམས་ཞིང་ཁམས་ནས།། རྒྱལ་བ་
སྲས་བཅས་ཐམས་ཅད་སྤྱན་དྲངས་ཏེ།། ཚོགས་ཀྱི་ཞིང་དང་དབྱེར་མེད་རོལ་གཅིག་བཞུགས།། མཐའ་ཡས་ཡོན་
ཏན་དྲན་པས་ཕྱག་འཚལ་ཞིང་།། ཕྱི་ནང་གསང་སྤྲུལ་དངོས་འབྱོར་མཆོད་པ་འབུལ།། བཅས་རང་སྡིག་ལྟུང་མ་
ལུས་སྙིང་ནས་བཤགས།། རང་གཞན་དགེ་ལ་རྗེས་སུ་ཡི་རང་ཞིང་།། ཞབས་ཟུང་སྲིད་མཐར་བརྟན་པར་ལེགས་
བཞུགས་ནས།། ཟབ་རྒྱས་ཆོས་འཁོར་བསྐོར་བར་བསྐུལ་བ་དང་།། དུས་གསུམ་དགེ་ཚོགས་བྱང་ཆུབ་ཆེན་པོར་
བསྔོ།།སྡོམ་གསུམ་རྣམ་དག་གནས་བརྟན་འདུལ་བ་འཛིན།།གཞན་གྱི་དོན་བརྩོན་ཐེག་ཆེན་དགེ་བའི་བཤེས།། དེ་
ཉིད་བཅུ་ལྡན་གསང་སྔགས་རྡོ་རྗེ་འཛིན།། མཚན་ཉིད་ཀུན་ལྡན་བླ་མར་གསོལ་བ་འདེབས།། སྲིད་པའི་འབྱོར་བ་
རྙེད་བཀུར་སྙན་གྲགས་སོགས།། སྙིང་བོ་མེད་པར་གཏིང་ནས་ཡིད་ཆེས་པའི།། གཅིག་ཏུ་ཕན་པ་དམ་ཆོས་ཉམས་
ལེན་གྱིས།། ཉིན་མཚན་(༤༡བ)འདའ་བར་མཛད་ལ་གསོལ་བ་འདེབས།། དུས་ལ་བབ་ཚེ་སྐལ་ལྡན་གྲངས་མེད་
ལ།། རང་གི་(གིས་)གཟིགས་པའི་མདོ་སྔགས་ལམ་གྱི་གནད།། རྒྱལ་བའི་གསུང་དང་མཐུན་པའི་ལེགས་བཤད་
ཀྱི།། ཐར་འདོད་དགའ་བ་སྐྱེད་ལ་གསོལ་བ་འདེབས།། མཛད་སྤྱོན་(སྤྱོད་)ཀུན་ལ་ངོ་ལྐོག་མི་མངའ་ཞིང་།། འཕྲལ་དུ་ངོ་
བསྲུང་ཞི་དུལ་ཚུལ་འཆོས་སྤངས།། ཕུགས་སུ་ཕན་པ་སྒྲུབ་ལ་རླབས་ཆེ་བའི།། བཀའ་གདམས་རྣལ་འབྱོར་སྐྱོང་
,7149
99
1:|:

༄༄༅། །རྒྱལ་མཁན་པོ་གྲགས་པ་རྒྱལ་མཚན་གྱི་སྙན་རྩོམ་ཕྱོགས་བསྒྲིགས།
མ་
ལ་གསོལ་བ་འདེབས།། མདོར་ན་གསང་གསུམ་ཡོན་ཏན་མཛད་པ་རྣམས།། སངས་རྒྱས་དངོས་སུ་བལྟས་ཏེ་
གསོལ་བཏབ་ན།། མཆོག་དང་ཐུན་མོང་འདོད་དོན་ཀུན་སྩོལ་པའི་(བའི་)།། ལེགས་ཚོགས་འབྱུང་གནས་ཁྱེད་
ལ་གསོལ་བ་འདེབས།། དེ་ལྟར་གསོལ་བ་བཏབ་པས་བླ་མ་ལྷའི།། སྤྱི་བོ་མགྲིན་པ་སྙིང་གའི་ཡི་གེ་ལས།། བདུད་
རྩི་དཀར་དམར་མཐིང་གསུམ་རྒྱུན་བབ་པས།། སྒྲིབ་བཞི་དག་ཅིང་རྣམ་དག་དབང་བཞི་ཐོབ(འཐོབ)།། སྐུ་བཞི་
ཐོབ་(འཐོབ་)པའི་ས་བོན་བཞག་པར་བསམ།། རྗེ་བཙུན་བླ་མ་སྤྱན་རས་གཟིགས་དབང་གི། ཞབས་སེན་བདག་
སྙིང་བདྨོར་ལེགས་བཀོད་དེ།། ཟབ་གསལ་ཟུང་འཇུག་ཐུགས་རྗེ་ཆེན་པོ་ཡི།། གོ་འཕང་ཚེ་འདིར་ཐོབ་(འཐོབ་)
པར་བྱིན་གྱིས་བརློབས་(རློབས)།། དེ་ལྟར་གསོལ་བཏབ་བླ་མ་སྤྱི་བོར་བྱོན།། འོད་དུ་ཞུ་སྟེ་(ཞུས་ཏེ་)ཚངས་བུག་
ནས་ཞུགས་ཏེ། སྙིང་གའི་དབུས་སུ་པད་ཟླའི་གདན་སྟེང་དུ།། བརྟན་པར་བཞུགས་པས་ཤེས་རྒྱུད་བྱིན་གྱིས་
བརློབས(རློབས)།། ཐུགས་རྗེ་ཆེན་པོའི་(༤༢ན)ཐུགས་ཀའི་ཧྲཱིཿཡིག་མཐར།། སྔགས་ཀྱི་ཕྲེང་བས་བསྐོར་ལས་འོད་
ཟེར་འཕྲོས།། རིགས་དྲུག་འགྲོ་བའི་སྡུག་བསྔལ་ཀུན་སྦྱངས་ཏེ།། བླ་མ་ཐུགས་རྗེ་ཆེན་པོའི་སྐུ་རུ་གྱུར།། ཨོཾ་ཨཱཿསུ་
མ་ཏི་བྷ་དྲ་རཏྣ་སརྦ་སིདྡྷི་ཧཱུཾ། ཞེས་མཚན་སྔགས་ཡིག་དྲུག་ཐུགས་རྗེ་ཆེན་པོའི་གཟུངས་རིང་ཅི་འགྲུབ་བཟླས་པའི་མཐར་ཡིག་བརྒྱས་
བརྟན་པར་བྱ། དུས་ཀྱི་མཐར་ཡང་ཁྱབ་བདག་རྡོ་རྗེ་འཆང་།། ཐ་མལ་ཚུལ་གྱིས་འགྲོ་བ་འདུལ་གསུངས་པའི།།
དད་སྐྱོན་སྤངས་བསམ་སྦྱོར་རྣམ་དག་གིས།། བཤེས་གཉེན་ཚུལ་བཞིན་བརྟེན་(བསྟེན་)པར་བྱིན་གྱིས་རློབས།།
དལ་འབྱོར་དོན་ཆེ་རྙེད་དཀའ་འཇིགས་(འཇིག་)སླ་ཞིང་།། ངན་སོང་གསུམ་གྱི་བཟོད་དཀའི་སྡུག་བསྔལ་ལས།།
སྐྱོབ་ཕྱིར་སྙིང་ནས་དཀོན་མཆོག་སྐྱབས་སུ་བརྟེན།། དགེ་བཅུའི་བླང་དོར་སྒྲུབ་པར་བྱིན་གྱིས་རློབས།། འཁོར་བ་
མཐའ་དག་སྡུག་བསྔལ་རང་བཞིན་དུ།། ལེགས་པར་རྟོགས་ནས་ཐར་འདོད་ཤུགས་དྲག་གིས།། ལྷག་པའི་བསླབ་
གསུམ་ཚུལ་བཞིན་ཉམས་བླངས་ཏེ།། སྲིད་པའི་འཆང་བ་གཅོད་པར་བྱིན་གྱིས་རློབས།། མཁའ་མཉམ་འགྲོ་བ་
ཕ་མར་མཐོང་བའི་བློས།། དྲིན་དྲན་དྲིན་གཟོ་ཡིད་འོང་བྱམས་པའི་སེམས།། ལྷག་བསམ་སྟོབས་ཀྱིས་དྲངས་པའི་
སྨོན་འཇུག་གི། བྱང་ཆུབ་སེམས་གཉིས་སྐྱེ་བར་བྱིན་གྱིས་རློབས།། ཆོས་དང་ཟང་ཟིང་མི་འཇིགས་སྦྱིན་པ་གསུམ།།
སྒོ་གསུམ་སྡིག་སྤོང་ཚོགས་གཉིས་དགེ་ཚོགས་སྤེལ།། (༤༢བ) སྙོམས་ལས་བྱ་བ་ངན་ཞེན་ཀུན་སྤངས་ཏེ།། གུས་
སྦྱོར་བརྩོན་འགྲུས་ནུས་པར་བྱིན་གྱིས་རློབས།། ཉེས་པ་ལྔ་སྤོང་འདུ་བྱེད་བརྒྱད་དང་བཅས།། ཟབ་མོའི་དོན་ལ་
གཡོ་མེད་རིགས་(རིག་)འཛིན་མཆོག། བྱང་(བྱིང་)རྒོད་སྐྱོན་བྲལ་བདེ་གསལ་མི་རྟོགས་པའི།། ཞི་གནས་ཟབ་མོ་
སྐྱེ་བར་བྱིན་གྱིས་རློབས།། ཐུན་མོང་ལམ་གྱིས་ཤེས་རྒྱུད་ལེགས་སྦྱངས་ཏེ།། གསང་ཆེན་ལམ་གྱི་འཇུག་སྒོ་དབང་
བཞི་ཡིས།། སྨིན་པར་བྱས་ཏེ་དམ་ཚིག་སྡོམ་པ་རྣམས།། མིག་འབྲས་བཞིན་དུ་བསྲུང་བར་བྱིན་གྱིས་རློབས།། སྐྱེ་
ཤི་བར་དོ་ཆོས་ལོངས་སྤྲུལ་གསུམ་དུ།། བསྒྱུར་(སྒྱུར་)བྱེད་བསྐྱེད་རིམ་ཕྲ་རགས་ཐམས་ཅད་དང་།། དབེན་གསུམ་
པ 1:|:
,1607g

༄༅། །གསུམ་པ། བླ་མའི་རྣལ་འབྱོར་དོན་གཉིས་ལྷུན་འགྲུབ།
འོད་གསལ་སྒྱུ་ལུས་ཟུང་འཇུག་བཅས།། རྫོགས་རིམ་རྟོགས་པ་སྐྱེ་བར་བྱིན་གྱིས་རློབས།། བཤེས་གཉེན་དམ་པའི་
དེད་དཔོན་མགོན་དང་བཅས།། རྙེད་དཀའ་དོན་ཆེའི་དལ་འབྱོར་གྲུ་བོ་ཆེ།། ཐོས་བསམ་སྒོམ་པའི་བ་དན་གྱིས་
བསྐྱོད་དེ།། སྐུ་གསུམ་རིན་ཆེན་ལོན་པར་བྱིན་གྱིས་རློབས།། རྨད་བྱུང་སྲས་བཅས་རྒྱལ་བའི་བྱིན་བརླབས་
(རླབས་)དང་།། རྟེན་འབྲེལ་བསླུ་བ་མེད་པའི་བདེན་པ་དང་།། བདག་གི་ལྷག་བསམ་དག་པའི་མཐུ་སྟོབས་ཀྱིས།།
རྣམ་དག་སྨོན་པའི་གནས་ཀུན་འགྲུབ་པར་ཤོག །
ཅེས་པ་འདི་ནི་དད་བརྩོན་རྣམ་དཔྱོད་ཕུལ་དུ་བྱུང་ཞིང་ལུང་རིགས་སྨྲ་བ་དཀོན་ཆོག་(མཆོག་)་དར་རྒྱས་ཀྱིས་སྣམ་བུ་སེར་བོ་
འདོམ་ཟུང་བཅས་ནན་ཏན་ཆེན་པོས་བསྐུལ་ངོར། རྒྱལ་མཁན་པོ་གྲགས་པ་རྒྱལ་མཚན་གྱིས་སྦྱར་པའི་ཡི་གེ་བ་ནི་དགེ་སློང་(༤༣ན)དཀོན་
མཆོག་བཤད་སྒྲུབ་ཀྱིས་བྲིས་པའོ།། མདྒ་ལཾ།
g»1518%

༄༅། །རྒྱལ་མཁན་པོ་གྲགས་པ་རྒྱལ་མཚན་གྱི་སྙན་རྩོམ་ཕྱོགས་བསྒྲིགས།